1 OKTOBER – Afrikanergeskiedenis
1655 – Vrye ondernemerskap
Jan van Riebeeck ontvang 'n brief van die Here XVII dat amptenare vrygestel mag word om vrye ondernemerskap te beoefen.
1686 – Kermis
Simon van der Stel, goewerneur aan die Kaap, stel op hierdie dag die gebruik in dat van die 1ste Oktober tot die14de Oktober jaarliks kermis gehou sal word aan die Kaap. Hierdie kermis was vervolgens jaarliks op Stellenbosch gehou. Burgers kon tydens die kermis ook na goeddunke handel dryf met skepe. Die hoogtepunt van die kermis was die papegaaiskiet. Daardeur het Van der Stel die vuurwapenkultuur in Suid-Afrika help vestig. Verskillende dele van die houtpapegaai het verskillende punte, asook kontantpryse verteenwoordig.
Die beste skut het die benaming "koning van die skuts" gedra. Interessant genoeg was 'n kompetisie ook aangebied vir berede skuts, waar die ruiter te perd en uit die saal op 'n teiken moes skiet. Kruit en ander benodigdhede was gratis deur die Kompanjie verskaf. Die kermis het 'n hoogtepunt bereik op Van der Stel se verjaarsdag, die 14de Oktober. Die kermis was afgesluit met 'n enorme vleisbraai waar almal welkom was. Die laaste kermis is in 1705 aangebied.
1829 – Die Suid-Afrikaanse Kollege, voorloper van die UK en SACS, in Kaapstad gestig
1897 – Dorpsraad van Johannesburg word gestig
1900 – Anglo-Boereoorlog: Skermutseling by Dejagersdrif, Bloedrivier, Krugerspos en Pan, Tvl.
1937 – Die Transvaler verskyn
Op hierdie dag het die eerste uitgawe van Die Transvaler in sy eie gebou in Hoekstraat 18, Johannesburg, verskyn. Die stigting van die maatskappy Voortrekkerpers op 23 April 1936 en die koerant was 'n nuwe onderneming met die doel om 'n spreekbuis vir die Nasionale Afrikaners en meer bepaald vir die Nasionale Party van Transvaal te verskaf. Die politieke samesmelting van 1934 het die voortgesette Nasionale Party van Transvaal baie verswak, en dit moes feitlik van nuuts af herbou word. Daarvoor was 'n dagblad nodig. 'n Stigtingsvergadering is op 30 September 1935 onder voorsitterskap van sen. WA Hofmeyr op Stellenbosch gehou. 'n Afvaardiging het mnr. Pieter Neethling van Stellenbosch genader, en hy het die eerste R10 000 gegee om in aandele belê te word. Openbare oproepe om bydraes is gedoen deur dr. DF Malan en adv. JG Strijdom, wat landwyd deur Nasionaliste ondersteun is, maar nie baie geld ingebring het nie omdat getalle en vermoëns beperk was. Die koerant is met 'n skuldlas maar in die geloof begin en het deur die jare 'n groot bydrae tot die politieke en kulturele vordering van die Afrikaner gelewer.
1997 – Suid-Afrikaanse Inkomstediens
Die Suid-Afrikaanse Inkomstediens word in die lewe geroep met die inwerkingtreding van die Wet op die Suid-Afrikaanse Inkomstediens (Wet 34 van 1997).
1908 – Dr. Albert Jan Jurie (Albert) Wessels, yweraar en stigter van Toyota Suid-Afrika († 22 Julie 1991)
1910 – Prof. dr. Petrus Johannes (PJ) Nienaber, skrywer en letterkundige († 24 Mei 1995)
2008 – Audrey Blignault, skrywer (* 6 Julie 1916)
Audrey Blignault was 'n skrywer en joernalis wat veral bekend is vir haar sketse, essays en kortverhale. In die 1940's was sy die aanbieder van die destydse Vrouerubriek-radioprogram en sy hert die leeskring-kultuur in Suid-Afrika gevestig. In 1961 is sy met die Eugène Marais-prys bekroon, en in 1965 met die WA Hofmeyr-prys vir Met ligter tred. Sy het die ATKV se Prestigetoekenning in 2000 ontvang vir haar uitstaande bydrae tot die Afrikaanse joernalistiek en literatuur.